ఎగవేత వల్లే.. పెట్రో మంట!
- దయచేసి పన్నులను చెల్లించండి ..
- పెట్రోలుపై సుంకాలను తగ్గించేది లేదు..
- సక్రమంగా టాక్స్‌ కడుతోంది ఉద్యోగస్తులు మాత్రమే: కేంద్ర మంత్రి అరుణ్‌ జైట్లీ
న్యూఢిల్లీ: పెట్రో ధరల మంటను తగ్గించే విషయంలో మోడీ సర్కారు ప్రజలపై ఏమాత్రం కనకరం చూపే అవకాశాలు కనిపించడం లేదు. పెట్రో ఉత్పత్తులపై ఎక్సైస్‌ సుంకం తగ్గుతుందని ఆశపడుతున్న వారికి కేంద్ర మంత్రి ఆరుణ్‌ జైట్లీ తాజాగా మరో షాకిచ్చారు. చమురుపై ఎటువంటి ఇతర పన్ను కోతలు ఉండబోవని ఆయన తేల్చి చెప్పారు. ప్రజలు నిజాయతీగా తమ వాటా పన్నులు చెల్లిస్తే ప్రభుత్వం ఆదాయం కోసం చమురుపై ఆధారపడే పరిస్థితి ఉండదని కేంద్ర మంత్రి అరుణ్‌ జైట్లీ తెలిపారు. ప్రజలు అన్నిరకాల పన్నులను సక్రమంగా చెల్లిస్తే చమురుపై విధించే పన్నులు తగ్గుముఖం పడతాయని ఆయన తెలిపారు. ఇటువంటి చర్యలు వ్యతిరేక ఫలితాలను ఇస్తాయన్నారు. కేవలం వేతన జీవులు మాత్రమే పన్నులు సక్రమంగా చెల్లిస్తున్నారని జైట్లీ పేర్కొన్నారు. మిగిలిన వర్గాలు కూడా పన్నుల చెల్లింపును మెరుగుపర్చుకోవాలని ఆయన విజ్ఞప్తి చేశారు. పన్ను ఎగవేతదారుల భారాన్ని పన్ను చెల్లింపుదారులు భరించాల్సి వస్తోందని ఆయన వివరించారు. పెట్రోలుపై రూ.25 వరకు ఎక్సైస్‌ సుంకాన్ని తగ్గించవచ్చంటూ మాజీ ఆర్థిక మంత్రి చిదంబరం వ్యాఖ్యలను ఆయన ఈ సందర్భంగా పరోక్షంగా ప్రస్థావిస్తూ.. ఇవి ప్రజలను బుట్టలో వేసుకొనేందుకు కొందరు నేతలు బాధ్యతారహితంగా చేసే వ్యాఖ్యలిలాగే ఉంటాయని అన్నారు. సదురు మంత్రి అధికారంలో ఉండగా ఎన్నడూ పెట్రో ఉత్పత్తులపై రూ.25 మేర ఎక్సైస్‌ సుంకాన్ని తగ్గించిన దాఖలేలే లేవని తెలిపారు. పెద్ద నోట్ల రద్దు, వస్తు సేవల పన్ను(జీఎస్టీ) అమలు కారణంగా వృద్ధి రేటు రెండు శాతం పడిపోతుందని కొంతమంది జోస్యం చెపుకొచ్చారని అన్నారు. అయితే మార్చి వృద్ధి రేటు గణాంకాలు వెలువడిన తరువాత అవన్ని తప్పని రుజువైందని వివరించారు. నాలుగో త్రైమాసికంలో 7.7శాతం వ ద్ధిని సాధించడమే నిదర్శనం. నిపుణుల విశ్లేషణ ప్రకారం.. ఇదే ధోరణి మరికొన్ని సంవత్సరాల పాటు కొనసాగే అవకాశం ఉంది ' అని పేర్కొన్నారు. ఈ మేరకు ఆయన ఫేస్‌బుక్‌లో ఒక పోస్టు పెట్టారు. 2017-18 జీడీపీలో చమురేతర రంగం నుంచి వచ్చిన పన్నుల వాటా 9.8శాతంగా ఉందని జైట్లీ పేర్కొన్నారు. 2007-08 తర్వాత ఇదే అత్యధికమన్నారు. వినియోగదారులు ఆర్థికంగా బాధ్యతాయుతంగా వ్యవహరిస్తేనే చమురు ధరల్లో ఉపశమనం లభిస్తుందన్నారు. కేంద్ర ప్రభుత్వం కూడా ఆర్థికంగా బలపడుతుందని పేర్కొన్నారు. రాష్ట్రాలు అదనంగా విధించే పన్నుల కారణంగానే చమురు ధరలు అసాధారణంగా పెరుగుతున్నాయని పేర్కొన్నారు. ప్రతి భారతీయుడు ప్రపంచంలోనే అత్యంత వేగంగా అభివ ద్ధి చెందుతోన్న ఆర్థిక వ్యవస్థలో ఒక భాగస్వామిగా ఉండాలని తాము భావించామని.. గతంలో కంటే వారి భవిష్యత్‌ రానున్న రోజుల్లో మరింత ప్రకాశవంతంగా కనిపిస్తోందని ఆయన ఆశాభావం వ్యక్తం చేశారు.
ఎయిరిండియా విక్రయంపై సమాలోచనలు..
ప్రభుత్వ రంగ విమానయాన సంస్థ ఎయిరిండియాలో వాటా విక్రయంలో తదుపరి అనుసరించాల్సిన వ్యూహంపై కేంద్ర మంత్రి అరుణ్‌ జైట్లీ సోమవారం ఒక సమావేశం నిర్వహించారు. కిడ్నీ మార్పిడీ చికిత్స తరువాత జైట్లీ ప్రస్తుతం విశ్రాంతి తీసుకుంటున్న సంగతి తెలిసిందే. ఆధికారికంగా బాధ్యతలు స్వీకరించనప్పటికీ.. మంత్రి తన నివాసంలో సోమవారం ఎయిరిండియాలో వాటా విక్రయంపై అనధికారిక సమావేశం నిర్వహించడం విశేషం. ఈ సమావేశానికి పౌర విమానయాన శాఖ కార్యదర్శి ఆర్‌.ఎన్‌.చౌబేతో పాటు డిపార్ట్‌మెంట్‌ ఆఫ్‌ ఇన్వెష్ట్‌మెంట్‌ అండ్‌ పబ్లిక్‌ అసెట్‌ మేనేజ్‌మెంట్‌కు (డీఐపీఏఎం) చెందిన అధికారులు పాల్గొన్నారు. ఎయిరిండియాలో కీలకమైన 76% వాటా విక్రయానికి సంబంధించి సర్కారు ఆసక్తి వ్యక్తీకరణను కోరుతూ బిడ్లు ఆహ్వానించినప్పటికీ.. ఏ ఒక్క సంస్థ కూడా ప్రభుత్వ రంగ విమానయాన సంస్థలో వాటా కొనుగోలుకు అసక్తి కనబరచని సంగతి తెలిసిందే. దీంతో వివిధ ప్రత్యామ్నాయాలతో ఎయిరిండియాలో వాటా విక్రయం చేపట్టాలని సర్కారు ఈసారి భారీ కసరత్తు చేస్తున్న నేపథ్యంలో జైటీ మీటింగ్‌ ప్రాధాన్యతను సంతరించుకుంది.
మీ స్నేహితులకు రికమెండ్ చెయ్యండి